**Universitatea Titu Maiorescu **

**ȘCOALA DOCTORALĂ**

**DOMENIUL DREPT**

 **MEMORIU ȘTIINȚIFIC**

**privind lucrarea de doctorat**

”**Repere juridico-morale asupra consimțământului informat în contextul dreptului internațional al drepturilor omului”**

**Prof.univ. dr. Aurora Ciucă**

Subsemnata, Aurora Ciucă, profesor univ.dr. hab. la Facultatea de Drept din cadrul Universității ”Titu Maiorescu” București, în calitate de conducător al tezei de doctorat ”**Repere juridico-morale asupra consimțământului informat în contextul dreptului internațional al drepturilor omului”** elaborată de domnul drd. Ștefan Antonio Sandu, formulez următoarele aprecieri privind teza mai sus-menționată.

Cercetarea propusă de drd. Antonio Sandu reprezintă o problemă de actualitate și de mare interes științific, care convocă multiple planuri de analiză. Consimțământul informat, ca normă deontologică fundamentală în relația medic-pacient, îmbină aspecte etice (cu referire la principiul autonomiei persoanei bazat pe demnitatea umană) și juridice (urmând impeativul hipocratic *primum non nocere*).

Teza ilustrează propensiunea doctorandului pentru cercetarea științifică. Planul lucrării este astfel conceput încât să concilieze vastitatea subiectului cu exigențele cercetării. Foarte bine structurată, teza oglindește parcurgerea unui bogat material documentar. Doctorandul utilizează o amplă bibliografie: tratate, cursuri, manuale, monografii, la care se adaugă numeroase articole, comentarii note, majoritatea plurilingve.

Teza conține trei mari capitole referitoare la : fundamentele axiologice și normative ale consimţământului informat, la sănătate și raporturile juridice în sănătate și la consimţământul informat în contexte non-terapeutice. Fiecare parte conține prolegomene care anunță ideile centrale de la care a pornit autorul în construirea demonstrației sale și concluzii clare și foarte bine structurate.

Consimțământul informat, ca fundament axiologic și normativ al protecției drepturilor omului în context medical și al cercetării biomedicale a evoluat de la o simpla noțiune de drept civil la un instrument esențial în protecția drepturilor omului.

Doctorandul realizează o triplă analiză a conceptului: filosofică, bioetică și juridică. Astfel, analiza pornește, firesc, de la originile kantiene ale conceptului de autonomie ca sursă a demnității umane, până la interpretările contemporane care încorporează elemente din teoriile post-kantiene și utilitariste, continuă cu abordarea multidimensională a acestui concept în domeniul bioetic pentru a ajunge la o pertinentă analiză juridică a autonomiei în dreptul intern și în dreptul internațional al drepturilor omului.Totodată, pentru a reliefa cerințele etice și juridice cu privire la consimțământului informat, doctorandul trece în revistă principiile enunțate în Declarația de la Helsinki (din 1964) și mereu îmbogățite de conferințele Organizației Mondiale a Sănătății din 1964 până în 2024.

De asemenea, are în vedere reperele trasate de Convenția de la Oviedo privind drepturile omului și biomedicina (1997), ca prim document cu forță juridică care stabilește standarde de protecție a drepturilor omului, subliniind primatul interesului persoanei asupra științei și societății.

Analizând critic abordarea contractualistă a relației medic-pacient, doctorandul opinează că, din punct de vedere juridic, consimțământul informat, ca act juridic unilateral stă la baza instituirii unui raport de tip contractual, fără a se confunda cu acesta. Analizând consimțământul informat în cazurile de urgență sau în efectuarea cercetării asupra persoanelor vulnerabile, doctorandul subliniază complexitatea juridico-morală a intervenției asupra ființei umane și schimbarea majoră produsă în relația pacient/profesionist medical/cercetător care a înlocuit modelul paternalist cu cel centrat pe autonomia și autodeterminarea individului.

Capitolul al doilea, dedicat analizei raporturilor juridice în domeniul sănătății, aduce în prim-plan consimțământul informat ca instrument juridic necesar în asigurarea protecției drepturilor pacienților și participanților la cercetări biomedicale.

Raportul juridic medical, normele juridice care-l reglementează, drepturile și obligațiile părților, fac obiectul analizei prin prisma consimțământului informat care, arată doctorandul, este nu doar un act juridic ci și un proces de informare-deliberare. Omul ca pacient și dreptul său la autodeterminare reprezintă nucleul acestui capitol. Perspectiva evolutivă a teoriei și practicii consimțământului informat, aspectele relevante legate de bioetică și biodrept (cu accent pe dreptul la viață și la viață privată al persoanei precum și la dreptul la informare) întregesc analiza prin raportare la răspunderea medicală și la culpa medicală.

 Centrul de greutate al lucrării, care de altfel oglindește originalitatea ideilor doctorandului, este cel de-al treilea capitol, referitor la consimțământul informat în contexte terapeutice. Această parte a tezei reflectă înțelegerea și aprofundarea temei alese și preocuparea autorului pentru dezvoltarea domeniului dreptului național și internațional al drepturilor omului. Autorul analizează atent conținutul formularelor privind consimțământul informat în lumina respectului demnității umane ca valoare supremă și formulează pertinente propuneri *de lege ferenda* pe marginea legii privind reforma în domeniul sănătății. Totodată, autorul aduce noi perspective asupra consimțământului informat la sfârșitul vieții (eutanasie și sinucidere asistată) dar și în cercetare pe subiecți umani, în psihhologie și intervenție socială, în doemniul protecției datelor cu caracter personal (raportate la riscurile utilizării inteligenței artificiale).

 În ciuda complexității temei, doctorandul nu se abate de la o analiză minuțioasă a fiecărui aspect, într-o manieră elegantă și convingătoare, dovedind o atenție aparte atunci când este vorba despre definiții și despre propuneri de *lege ferenda*.

Teza răspunde exigențelor științifice ale cercetării și constituie o importantă contribuție la dezvoltarea vastului și fascinantului domeniu al drepturilor omului.

 Prof.univ.dr. Aurora Ciucă